寄題杭州通判胡學士官居詩四首 鳳咮堂
作者：文同
朝代：宋

paragraphs: 胡侯外補來錢塘，所居之山名鳳凰。
不知元本發何處，蛇頸魚尾盤高岡。
婆娑欲下大江飲，萬里一息頭低昂。
誰將浮圖壓兩翅，直使帖地不得翔。
前人眼俗不知顧，會有賢者來形相。
憐汝困欲共汝語，故近汝咮營斯堂。
起居飲食不離上，外孰有耳聽琅琅。
應云汝德未衰在，旦暮可起鳴朝陽。